Slik reagerer Ukraina på  mulig Putin-avtale: – For å svekke støtten
Ukraina tviler på at Vladimir Putin (71) har noe ønske om fred - og mener at det heller er et forsøk på å hindre vestlig støtte. New York Times skrev lille julaften at den russiske presidenten er klar for forhandlinger som kan få slutt på kampene i Ukraina. President Putin har offentlig vært klar på at krigen (som han kaller «den militære spesialoperasjonen») vil fortsette til «Russland har nådd sine mål». Men New York Times’ kilder hevder at det er en annen tone i de diplomatiske bakkanalene. Putin skal være åpen for en våpenhvile som «fryser» fronten slik den står nå. Ukrainerne er ikke overbevist. Andrij Jusov, talsmann for Ukrainas militære etterretning, sier ifølge det ukrainske nyhetsbyrået Unian: – Russland er en kriminell. Og den kriminelle må straffes. Og ja, Ukraina er selvfølgelig interessert i at dette folkemordet mot vår stat blir avsluttet, men med gjenoppretting av vår territoriale integritet og straff for internasjonale kriminelle.  – Selvfølgelig ønsker de å avslutte invasjonen så snart som mulig - men en annen ting er under hvilke betingelser, sier Jusov. Han mener det mest positive er at nyheten viser at Vesten ikke har glemt Ukraina. Utspillet er «for å svekke den militære og økonomiske støtten» til Ukraina, mener talsmannen. Institute for the Study of War (ISW) er også skeptisk på Putins vilje til fred og mener det er et forsøk på å hindre vestlig militær støtte til Kyiv: – Tidspunktet for Putins rapporterte interesse for en våpenhvile er mer i samsvar med Russlands pågående forsøk på å utsette og motvirke ytterligere vestlig militær bistand til Ukraina, enn med en seriøs interesse i å avslutte krigen - annet enn med en full russisk seier.  ISW hevder at Kreml prøver «villede vestlige beslutningstakere til å presse Ukraina ti lå forhandle med Russland» på samme måte vinteren 2022/23. Putins talsperson Dmitrij Peskov sier til New York Times at Russland er klar for forhandlinger - «men utelukkende for å oppnå egne mål».  President Putin gjentok nylig på en pressekonferanse at målene er som før - «denazifisering», «demilitarisering» og «nøytral status» for Ukraina. – Freden kommer når vi har nådd våre mål, sa Vladimir Putin.
New York Times melder at Putin kan være åpen for våpenhvile i Ukraina. Ukraina tviler på at Putin ønsker fred, mener forsøket er for å svekke vestlig støtte. President Putin gjentar sine mål for Ukraina: «denazifisering», «demilitarisering» og «nøytral status». Institute for the Study of War (ISW) er også skeptisk til Putins fredsinteresse.